Source: https://www.riigiteataja.ee/akt/101062016003?tegevus=salvesta-link
Timestamp: 2020-07-05 23:39:05+00:00
Document Index: 507997

Matched Legal Cases: ['§ 21', '§ 22', '§ 1', '§ 31', '§ 34', '§ 51', '§ 34', '§ 54', '§ 51', '§ 2', '§ 1', '§ 34']

Tervishoiuteenuste korraldamise seaduse alusel kehtestatud määruste muutmine – Riigi Teataja
Tervishoiuteenuste korraldamise seaduse alusel kehtestatud määruste muutmine
RT I, 01.06.2016, 3
Vastu võetud 30.05.2016 nr 41
Määrus kehtestatakse tervishoiuteenuste korraldamise seaduse § 21 lõike 2 ja § 22 lõike 4 alusel.
§ 1. Sotsiaalministri 25. jaanuari 2002. a määruse nr 25 „Nõuded haiglavälise eriarstiabi osutamiseks vajalikele ruumidele, sisseseadele ja aparatuurile” muutmine
Sotsiaalministri 25. jaanuari 2002. a määruses nr 25 „Nõuded haiglavälise eriarstiabi osutamiseks vajalikele ruumidele, sisseseadele ja aparatuurile” tehakse järgmised muudatused:
1) paragrahv 31 muudetakse ja sõnastatakse järgmiselt:
„§ 31. Röntgenseadme olemasolul võib see paikneda ravikabinetis või eraldi ruumis. Seadme paigutamisel ja märgistamisel tuleb lähtuda kiirgusseaduse § 34 lõike 3 alusel kehtestatud nõuetest. Röntgenseadme kasutamine peab vastama kiirgusseaduse § 51 alusel kehtestatud nõuetele.”;
2) paragrahvi 53 lõige 1 muudetakse ja sõnastatakse järgmiselt:
„(1) Eriarsti vastuvõtuüksuses võib teha konventsionaalseid, Doppler, endokavitaalseid ultraheliuuringuid, milleks on vajalik eraldi ruum pindalaga 16 m2. Menetlusradioloogia protseduuride tegemiseks on vajalik protseduuriruum, mis peab vastama kiirgusseaduse § 34 lõike 3 alusel kehtestatud nõuetele.”;
3) paragrahv 54 muudetakse ja sõnastatakse järgmiselt:
„§ 54. Haiglaväliste muude radioloogiliste uuringute tegemiseks vajalike ruumide koosseis, aparatuur ja sisseseade peavad vastama ehitusprojektile, mille alusel on antud kasutusluba. Meditsiinikiiritusseadmeid kasutatakse kiirgusseaduse § 51 alusel kehtestatud korras.”.
§ 2. Sotsiaalministri 19. augusti 2004. a määruse nr 103 „Haigla liikide nõuded” muutmine
Sotsiaalministri 19. augusti 2004. a määruse nr 103 „Haigla liikide nõuded” § 1 lõige 3 muudetakse ja sõnastatakse järgmiselt:
„(3) Käesolevas määruses nimetatud radioloogia tervishoiuteenuste osutamise juhtudel tuleb juhinduda kiirgusseaduse § 34 lõikes 3 ning §-des 50 ja 51 toodud nõuetest.”.